༄༅། །ལམ་ཟབ་ནང་གི་བླ་མའི་རྣལ་འབྱོར་བཞུགས་སོ།། ཨོཾ་སྭ་སྟི། གང་གི་དྲིན་གྱིས་ལྷན་སྐྱེས་བདེ་བ་ཆེ། །སྐད་ཅིག་ཉིད་ལ་འཆར་བ་མཛད་པ་ཡི། །རྗེ་བཙུན་རྩ་བའི་བླ་མ་ལ་བརྒྱུད་ནས། །ལམ་ཟབ་ནང་གི་བླ་མའི་རྣལ་འབྱོར་བཤད། །འདིར་རྗེ་བཙུན་མཐུ་སྟོབས་ཀྱི་དབང་ཕྱུག་དཔལ་བི་པས་རྣལ་འབྱོར་གྱི་དབང་ཕྱུག་དཔལ་ས་སྐྱ་པ་ལ་དངོས་སུ་གནང་བའི་གདམས་ངག་ཟབ་མོ་ནང་གི་བླ་མའི་རྣལ་འབྱོར་ཉམས་སུ་ལེན་པར་འདོད་ན། སྟན་བདེ་བ་ལ་བསམ་གཏན་གྱི་ཡན་ལག་གིས་འདུག་ལ། སྐྱབས་འགྲོ་སེམས་བསྐྱེད་སྔོན་དུ་འགྲོ་བས། རང་སྐད་ཅིག་གིས་ཀྱེ་རྡོ་རྗེར་གསལ་བའི་ཐུགས་ཀ་ནས་འོད་འཕྲོས་པས། དཔལ་ཧེ་རུ་ཀ་དང་བླ་མ་ཐ་མི་དད་པ་མདུན་དུ་སྤྱན་དྲངས་ལ་༈་་་་་ཨོཾ་བཛྲ་ས་མཱ་ཛཿ ཕྱི་ནང་གསང་བ་དེ་ཁོ་ན་ཉིད་ཀྱིས་མཆོད་༈་་་་་དཀར་མོ་རི་དྭགས་སོགས། གུས་འདུད་དྲག་པོ་བྱས་ཏེ་༈་་་་་ཛཿཧཱུྃ་བྃ་ཧོཿ བདག་ཉིད་ལ་ཐིམ་པས་རྐྱེན་གྱིས་སྐད་ཅིག་གིས་རང་གི་ལུས་རྟེན་དང་བརྟེན་པར་བཅས་པའི་དཀྱིལ་འཁོར་ཡོངས་སུ་རྫོགས་པར་གྱུར་པ་ནི་སྤྱི་བོར་སྣ་ཚོགས་རྡོ་རྗེ་སོགས་ནས། ལུས་རང་བཞིན་གྱིས་གྲུབ་པའི་དཀྱིལ་འཁོར་དུ་གྱུར། ཅེས་པའི་བར་བརྗོད། རང་གི་ལུས་སྐད་ཅིག་གིས་དཀྱིལ་འཁོར་ལུས་དཀྱིལ་ལས་འབྱུང་བ་ལྟར། སྤྱི་བོར་སྣ་ཚོགས་རྡོ་རྗེ་བསྒོམས་པ་ནས། རྐང་མཐིལ་གནོད་མཛེས་སུ་བསམ་པའི་བར་ཤིན་ཏུ་གསལ་བར་བསྒོམས་ནས། རང་གི་སྤྱི་བོར་རྩ་བའི་བླ་མ་ནས་རྡོ་རྗེ་འཆང་གི་བར་གྱི་བླ་མ་བརྒྱུད་པ་རྣམས་ཀྱེ་རྡོ་རྗེ་ཡབ་ཡུམ་གྱི་རྣམ་པ་ཅན་ནང་ཟབ་མོ་ལུས་དཀྱིལ་གྱི་ལྷ་དང་བཅས་པ། འོག་མའི་སྤྱི་བོར་གོང་མ་བཞུགས་པ་ཐོ་བརྩེགས་ཀྱི་ཚུལ་དུ་བཞུགས་པར་བསམ་ལ། དེ་རྣམས་ལ་མོས་གུས་དྲག་ཏུ་བྱ་ཞིང་། རྩ་བ་དང་བརྒྱུད་པར་བཅས་པའི་བླ་མ་དམ་པ་རྣམས་ཀྱིས་བདག་གི་རྒྱུད་བྱིན་གྱིས་བརླབ་ཏུ་གསོལ། ཞེས་གསོལ་བ་བཏབ་པས་བླ་མ་རྣམས་ཀྱི་ཐུགས་ཀ་ནས་འོད་འཕྲོས། བླ་མ་ཡི་དམ་སངས་རྒྱས་བྱང་སེམས་ཐམས་ཅད་ཀྱི་བྱིན་རླབས་མ་ལུས་པ་བསྡུས་ནས་བླ་མ་རྣམས་ལ་ཐིམ་པར་བསྒོམ། དེ་ནས་རྡོ་རྗེ་འཆང་བདག་མེད་མ་ལ་ཐིམ། དེ་བི་པ་ལ། དེ་རྗེ་བཙུན་ས་སྐྱ་པ་ཆེན་པོ་ལ་ཐིམ་པ་ནས། དེ་སློབ་དཔོན་བསོད་ནམས་རྩེ་མོ་ལ། དེ་རྗེ་བཙུན་གྲགས་པ་རྒྱལ་མཚན་ལ། དེ་ཆོས་རྗེ་ས་སྐྱ་པཎ་ཆེན་ལ། དེ་ཚོགས་སྒོམ་ཀུན་དགའ་དཔལ་བ་ལ། དེ་ཉན་ཆེན་བསོད་ནམས་བརྟན་པ་ལ། དེ་གྲུབ་ཆེན་བྲག་ཕུག་པ་ཆེན་པོ་ལ། དེ་བླ་མ་དམ་པ་བསོད་ནམས་རྒྱལ་མཚན་ལ། དེ་བླ་མ་དཔལ་ལྡན་ཚུལ་ཁྲིམས་ལ། དེ་གྲུབ་ཆེན་བུདྡྷ་ཤྲཱི་ལ། དེ་རྡོ་རྗེ་འཆང་ཀུན་དགའ་བཟང་པོ་ལ། དེ་སེམས་དཔའ་ཆེན་པོ་དཀོན་མཆོག་རྒྱལ་མཚན་ལ། དེ་བདག་ཆེན་རྡོ་རྗེ་འཆང་བློ་གྲོས་རྒྱལ་མཚན་ལ། དེ་རྗེ་བཙུན་རྡོ་རིང་པ་ཆེན་པོ་ཀུན་བཟང་ཆོས་ཀྱི་ཉི་མ་ལ། དེ་ཚར་ཆེན་རྡོ་རྗེ་འཆང་བློ་གསལ་རྒྱ་མཚོ་ལ། དེ་འཇམ་དབྱངས་མཁྱེན་བརྩེའི་དབང་ཕྱུག་ལ། དེ་མཁན་ཆེན་བསླབ་གསུམ་རྒྱལ་མཚན་ལ། དེ་ཁྱབ་བདག་དབང་ཕྱུག་རབ་བརྟན་ལ། དེ་མགོན་པོ་བསོད་ནམས་མཆོག་ལྡན་ལ། དེ་རིན་ཆེན་བསོད་ནམས་མཆོག་གྲུབ་ལ། དེ་མཁྱེན་རབ་བྱམས་པ་ངག་དབང་ལྷུན་གྲུབ་ལ། དེ་ངག་དབང་ཀུན་དགའ་ལྷུན་གྲུབ་ལ། དེ་ངག་དབང་ཀུན་དགའ་ལེགས་པའི་འབྱུང་གནས་ལ། དེ་ངག་དབང་ཀུན་དགའ་བློ་གྲོས་ལ། དེ་བྱམས་པ་ནམ་མཁའ་འཆི་མེད་ལ། དེ་བྱམས་པ་ཀུན་དགའ་བསྟན་འཛིན་ལ། དེ་བྱམས་པ་ཀུན་དགའ་བསྟན་པའི་རྒྱལ་མཚན་ལ། དེ་འཇམ་དབྱངས་རིན་ཆེན་རྡོ་རྗེ་ལ། དེ་དྲིན་ཆེན་རྩ་བའི་བླ་མ་དམ་པ་འཇམ་མགོན་ངག་དབང་ལེགས་པ་ལ་ཐིམ། རང་གི་རྩ་བའི་བླ་མ་ལ་ཐིམ་པའི་བར་བྱས་ནས། རྩ་བའི་བླ་མ་ལ། བླ་མ་དམ་པས་བདག་ལ་བུམ་པའི་དབང་བསྐུར་དུ་གསོལ། ཞེས་གསོལ་བ་བཏབ་པས། བླ་མ་ཡབ་ཡུམ་སྙོམས་པར་ཞུགས་པ་ལས་བྱུང་བའི་བྱང་ཆུབ་ཀྱི་སེམས་རང་གི་སྤྱི་བོ་ནས་ཞུགས། བདེ་ཆེན་གྱི་འཁོར་ལོའི་དབུས་ན་རྣམ་པར་སྣང་མཛད་ཡབ་ཡུམ་དང་། རྩ་འདབ་རྣམས་ལ་ལྷ་མོ་སོ་གཉིས་ཡོད་པ་ལ་ཐིམ་པར་བསམ་ལ། ལྷ་རྣམས་གསལ་གདབ། རླུང་བུམ་པ་ཅན་བཟུང་ལ། བྱང་སེམས་དེས་སྨིན་མཚམས་ཡན་ཆད་གང་། བུམ་པའི་དབང་ཐོབ། ལུས་ཀྱི་དྲི་མ་དག ལུས་རྩ་གནས་གྱུར། སྤྲུལ་སྐུར་ཐོབ་པར་བསམ་མོ། །ཡང་སྤྱི་བོའི་རྩ་བའི་བླ་མ་ལ། བླ་མ་དམ་པས་བདག་ལ་གསང་བའི་དབང་བསྐུར་དུ་གསོལ། ཞེས་གསོལ་བ་བཏབ་པས། སྦྱོར་མཚམས་ནས་བྱང་སེམས་ཀྱི་ཆུ་རྒྱུན་བྱུང་། མགྲིན་པའི་འཁོར་ལོའི་ལྷ་རྣམས་ལ་ཐིམ་པར་བསམ་ལ། ལྷ་རྣམས་གསལ་གདབ། བུམ་པ་ཅན་བཟུང་ལ། བྱང་སེམས་ཀྱིས་མགྲིན་པ་ཡན་ཆད་གང་། གསང་བའི་དབང་ཐོབ། ངག་གི་དྲི་མ་དག ངག་ཡི་གེ་གནས་གྱུར། ལོངས་སྐུ་ཐོབ་པར་བསམ་མོ། །དེ་བཞིན་དུ། བླ་མ་དམ་པས་བདག་ལ་ཤེས་རབ་ཡེ་ཤེས་ཀྱི་དབང་བསྐུར་དུ་གསོལ། ཞེས་གསོལ་བ་བཏབ་པས། ཡང་སྦྱོར་མཚམས་ནས་བྱང་སེམས་ཀྱི་ཆུ་རྒྱུན་བྱུང་། སྙིང་གའི་འཁོར་ལོའི་ལྷ་རྣམས་ལ་ཐིམ་པར་བསམ་ལ། ལྷ་རྣམས་གསལ་གདབ། བུམ་པ་ཅན་བཟུང་ལ། བྱང་སེམས་ཀྱི་སྙིང་ག་ཡན་ཆད་གང་། ཤེས་རབ་ཡེ་ཤེས་ཀྱི་དབང་ཐོབ། ཡིད་ཀྱི་དྲི་མ་དག ཡིད་བདུད་རྩི་གནས་གྱུར། ཆོས་སྐུ་ཐོབ་པར་བསམ་མོ། །དེ་བཞིན་དུ། བླ་མ་དམ་པས་བདག་ལ་དབང་བཞི་པ་བསྐུར་དུ་གསོལ། ཞེས་གསོལ་བ་བཏབ་པས། བླ་མ་ཡབ་ཡུམ་བདེ་བ་ཆེན་པོའི་རང་བཞིན་དུ་ཞུ་ནས། ལྟེ་བ་དང་། གསང་གནས་དང་། དབང་པོ་དང་། ཡན་ལག་གི་ལྷ་རྣམས་ལ་ཐིམ་པར་བསམ་ལ། ལྷ་རྣམས་གསལ་གདབ། བུམ་པ་ཅན་བྱས་ལ། བྱང་སེམས་དེས་སྤྱི་བོ་ནས་རྐང་མཐིལ་ཡན་ཆད་གང་། དབང་བཞི་པ་ཐོབ། སྒོ་གསུམ་གྱི་དྲི་མ་དག སྒོ་གསུམ་ཡོན་ཏན་བྱ་བྱེད་དང་བཅས་པ་རླུང་གནས་གྱུར། ངོ་བོ་ཉིད་ཀྱི་སྐུ་ཐོབ་པར་བསམ་མོ། །དེ་ནས་ལྟ་བ་ཅི་ནུས་སུ་བརྐྱངས་ལ་དགེ་བ་བསྔོ་བ་སོགས་བྱའོ། །དེ་ལྟར་ན་དབང་བཞི་པོ་རེ་རེ་ལའང་ལམ་བཞི་ཆར་ཚང་བ་ཡིན་ཏེ། ལྷའི་རྣམ་པ་ལ་སེམས་འཛིན་པ་བུམ་དབང་གི་ལམ། རླུང་བུམ་པ་ཅན་དུ་བྱ་བ་གསང་དབང་གི་ལམ། རང་རང་གི་འཁོར་ལོ་རྣམས་བྱང་སེམས་ཀྱིས་ཁྱབ་པར་བྱས་པ་གསུམ་པའི་ལམ། དེ་དག་ལས་ལྷན་ཅིག་སྐྱེས་པའི་ཡེ་ཤེས་སྐྱེ་བ་ནི་བཞི་པའི་ལམ་ཡིན་པའི་ཕྱིར་རོ། །ཟབ་མོ་ནང་གི་བླ་མ་སྒྲུབ་པའི་ཐབས། །སྙན་བརྒྱུད་ཡི་གེར་བྲིས་ལ་ཉེས་པ་གང་། །བླ་མ་མཁའ་འགྲོའི་སྤྱན་སྔར་བདག་འཆགས་ཤིང་། །དགེ་བས་དཔལ་ལྡན་བླ་མ་མཉེས་བྱེད་ཤོག །ནང་གི་བླ་མའི་རྣལ་འབྱོར་གྱི་གདམས་ངག་ལམ་འབྲས་ཀྱི་བཅུད་བསྡུས་པ་ལྟ་བུ་འདི་ནི། བླ་མ་དམ་པ་རྣམས་ཀྱི་བྲན་དུ་གྱུར་པ་ཤཱཀྱའི་དགེ་སློང་ཀུན་དགའ་བཟང་པོས་སྦྱར་བའོ། མཆན། འདི་རྣམས་མཁན་ཆེན་ངག་དབང་ཆོས་གྲགས་ཀྱིས་མཛད་པའི་བྱིན་རླབས་མཚམས་སྦྱོར་སོགས་ལས་བཏུས་ཏེ་རང་གི་རྒྱུན་གྱི་ཉམས་ལེན་ལྟར་འདུ་གསུམ་པ་ངག་དབང་ལེགས་པས་བྲིས་པའོ།། ཨོཾ་སྭ་སྟི། རྡོ་རྗེའི་ལུས་ལ་རྡོ་རྗེའི་བླ་མ་ཡིས། །རྡོ་རྗེ་ཐེག་པའི་རྡོ་རྗེའི་ས་བོན་ཐེབས། །རྡོ་རྗེའི་ས་བསྒྲོད་རྡོ་རྗེ་གསུམ་བརྙེས་ཏེ། །རྡོ་རྗེ་འཆང་དབང་དགྱེས་མཛད་འགྲུབ་གྱུར་ཅིག །སརྦ་ཛ་ག་ཏཾ།། །།